AlexejDobrolubov/national_council_slovak_2010 huggingface dataset:
14. schôdza NR SR - 10.deň - B. popoludní
Dátum: 2017-04-05
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

18. Ďakujem, Igor. Tvoje slová potvrdzuje aj pápež František, po smrti 86-ročného kňaza, ktorý bol zabitý priamo na svätej omši vo Francúzsku v mene islamu, francúzska redaktorka dala pápežovi Františkovi otázku: "Prečo, keď hovoríte o týchto násilných činoch, hovoríte vždy o teroristoch, ale nikdy o islame, nikdy nepoužívate slovo islam?" Pápež jej odpovedá: "Nerád hovorím o islamskom násilí, lebo každý deň, keď listujem novinami, vidím násilie tu v Taliansku - ten, čo zabije snúbenicu, ďalší, čo zavraždí svokru. A toto sú násilní pokrstení katolíci." Niektorí hádžu aj dlažobné kocky, ale tu na Slovensku. "Sú násilnými katolíkmi. Keby som hovoril o islamskom násilí, musel by som hovoriť aj o katolíckom násilí. Nie všetci moslimovia sú násilníci. Nie všetci katolíci sú násilníci. Je to ako ovocný šalát, je tam všetko, sú tam násilníci týchto náboženstiev. Jedna vec je pravdou, myslím, že takmer vo všetkých náboženstvách je vždy malá skupinka fundamentalistov. Aj my ich máme. A keď fundamentalizmus privádza k zabíjaniu, nuž dá sa zabíjať jazykom - a to hovorí apoštol Jakub, nie ja - a aj nožom. Myslím, že nie je správne stotožniť islam s násilím. Toto nie je správne a nie je to pravdivé." Takže takto sa vyjadruje sám hlavný šéf katolíckej cirkvi pápež František. V iných citátoch hovorí, že Korán je knihou mieru, alebo hovorí o tom, že všetci islamskí moslimovia by mali spolu odsúdiť džihádistický terorizmus, a hľadať s nimi dialóg a zmierenie. Takže ďakujem za tvoj nádherný príhovor a verím, že padne na úrodnú pôdu u všetkých kresťanov aj nekresťanov na Slovensku, u všetkých ľudí dobrej vôle. A to je podstatné.
14. schôdza NR SR - 10.deň - A. dopoludnia
Dátum: 2017-04-05
Poslanec: Marosz, Ján (OĽANO)
Druh vystúpenia: Vystúpenie s faktickou poznámkou

62. Jozef, ďakujem za to, že rekapituluješ kauzy poslednej vlády Roberta Fica, ale aj minulých vlád, ako je Bašternák, ako je Gorila. A dá sa povedať, že aj tieto kauzy spája jedna tá okrídlená veta alebo fráza, ktorú použil Mečiar v súvislosti s unesením Michala Kováča ml., keď tuto v Národnej rade tvrdil, že skutok sa nestal. A naozaj tieto tri slová sú takým, takým mottom aj súčasnej vládnej koalície na všetkých možných frontoch, ministerstvách a ľudia to už cítia, ľudia toho už majú dosť a ľudia sa konečne prebúdzajú. A preto verím, že táto jar, ktorá sa možno začína aj schválením tohto zákona o Mečiarových amnestiách, bude pokračovať a 18. apríla naplno ukážu ľudia v tejto krajine, ako si predstavujú budúcnosť našej krajiny, lebo skutky sa stávajú, ale skutky nemajú svojich zodpovedných a spravodlivosť nie je efektívne vyvodzovaná.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

174. Ja musím na tieto slová reagovať. Priznám sa, nečítal som doteraz blog pani Verešovej, to znamená, nevedel som o tom, akým spôsobom sa vyjadrila. Ona zrejme myslela mňa, pretože na mňa sa väčšinou vzťahujú tieto nezmysly, tieto konšpirácie, tieto hlúposti, tieto do očí bijúce výmysly. A najsmutejšie na tom je, že ani pani Verešová bola pri tom na výbore pre ľudské práva, keď som opakovane povedal, že som žiadne dlažobné kocky, žiadne kamene, nič do nikoho nehádzal, že je to obyčajný čistý podvod, že je to klamstvo, že sa to nedá dokázať, že je to hlúposť, že rovno predo mnou stáli policajti, že som nič také nemohol urobiť. A budem sa tomu venovať aj vo svojej rozprave hneď na úvod, pretože ma zastavili aj novinári z JOJ-ky, ktorí sa na túto vec dotazovali, a jednoducho som z toho v šoku. Ale najsmutnejšie na tom je, že aj tie médiá, ktorým som dal tisíckrát už rozhovor, kde som vyvrátil tieto hlúposti, neodvysielali nič. Títo poslanci, ktorí to dobre vedia, lebo som to v tomto pléne už opakovane hovoril, to ďalej používajú ako argument. Ako môže pani Verešová o sebe tvrdiť, že rozmýšľa kresťansky, keď ôsme božie prikázanie jednoducho nehovorí vôbec nič? Ako môže vedome klamať? Ale keby klamala pri nejakej hlúposti, dobre, ako povedal kolega Kotleba, povieme si, jednoducho je to O. K., je to v pohode, nebudeme sa tomu venovať, neriešime to. Ale tu ide o život, život ešte nenarodených detí, ktoré sú dennodenne zbytočne vraždené úplne bez dôvodu. A pani Verešová, ktorá tvrdí, že je kresťanka, ktorá bojuje, údaj..., údajne bojuje za konzervatívne hodnoty, na zámienku, prečo nehlasovať za tento návrh zákona, použije úplné, úplné lži a vedome. Tak potom neskúmajme naše svedomie, naše motívy, naše pohnútky, prečo sme predložili tento návrh zákona, ale skúmajme ich pohnútky, keď vedome používajú klamstvá, aby zaň nemuseli hlasovať. Povýšili politiku nad ľudský život a takto to dopadlo.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

166. Jano, ďakujem ti, samozrejme, za tvoj prejav, hovoril si o tom, že, alebo čítal si články v ktorých sa spomínalo, že existujú rôzne protiargumenty proti napríklad tejto novele alebo proti samotnej myšlienke, že by sme interrupcie, ako ich volajú, obmedzili alebo zakázali, no a jednou z nich je napríklad to, že keď interrupcie na Slovensku takýmto výrazným spôsobom obmedzíme týmto naším zákonom, že vznikne tzv. potratová turistika, nelegálne potraty a tak ďalej a tak ďalej. Samozrejme, samozrejme, toto riziko tu existuje. Samozrejme, si uvedomujeme, že potratová turistika vznikne a že bude aj niekoľko čiernych potratov, ale uvedomme si, že každé kladenie prekážok do cesty je spôsob, ako zabrániť čo najväčšiemu množstvu týchto potratov, to znamená, určite bude nejaká potratová turistika, ale omnoho, omnoho, v ďaleko menšej miere, než je to vykonávané dnes, lebo neverím tomu, že z tých 5-tisíc Sloveniek, ktoré chodia ročne na potrat, že všetci, všetky odídu do zahraničia a nechajú si ten potrat jednoducho po tejto našej novele urobiť. To je proste holý nezmysel. A už jeden jediný zachránený ľudský život, ktorý môžme dosiahnuť týmto zákonom, nám stojí za to, aby sme to prijali. Jeden jediný, to znamená, že keby sme ich zachránili 3 000-4 500, tak to je tak obrovský úspech, ktorý v histórii druhej Slovenskej republiky nemá žiadnu obdobu, to znamená, potratová turistika nie je vôbec žiaden argument, pretože tu nehovoríme o, ja neviem, o čom, o nejakých finančných výdavkoch alebo o čomkoľvek inom, hovoríme o ľudských životoch, o tisícoch ľudských životoch za každý jeden rok, to proste nemôže nechať nikoho chladného.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

146. Nevadí, aj keď mi tie dve minúty prejdú, toto stálo za to. Natálka, ja sa úplne skláňam teraz pred tým, čo si povedala, to chce neskutočnú odvahu, niečo také priznať, s niečím takým sa zdôveriť. Naozaj, naozaj všetci sme tu boli dojatí, všetci sme to sledovali s nemým úžasom a len ma mrzí fakt, že, že si tí poslanci ostatných strán nedali aspoň trošku námahy prísť tu, byť tu a vypočuť si tieto slová. Možno by potom zmenili názor, možno by sa inak pozerali na túto tematiku. Možno by už nehovorili o tom, že to je len nejaký zhluk buniek, ktorý môžme len tak odstrániť, že to vôbec nie je žiadna vražda, že to nie je ani ľudský život, že je to nejaké rozhodnutie ženy, ktoré si môže urobiť len tak, kedy sa jej zachce. Skrátka, toto sú presne tie chvíle, tie momenty, kedy všetci tí, aj tí najväčší skeptici, tí ktorí majú plné ústa rečí, ale žiadne skutky, pochopia, ako to v skutočnosti je a čo to v skutočnosti znamená pre tú ženu, keď podstúpila taký zákrok, a ako sa s tým musí celý život jednoducho snažiť nejakým spôsobom zmieriť, ale každý vie, že to nikdy nepôjde úplne. Každopádne ešte raz ti chcem poďakovať a verím tomu, že sa tento prejav alebo že sa toto posolstvo dostane k čo najväčšiemu množstvu ľudí, a keď už to hlasovanie o tomto návrhu zákona presunuli na ďalšiu schôdzu, že všetci spojíme konečne ruky bez ohľadu na to, že aké má kto politické tričko, a postavíme sa tomuto vraždeniu nenarodených detí, lebo už je naozaj najvyšší čas. Hovoríme si moderná, vyspelá spoločnosť a sledujeme tu priamo pred našimi očami takéto neľudské, odborné činy. To jednoducho musíme zastaviť.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

74. Ďuro, ja ti rovnako chcem poďakovať za to, že si začal s argumentami vychádzajúcich, vychádzajúcimi z kresťanského presvedčenia, ktoré sú v tejto téme rovnako mimoriadne dôležité. Ja viem, že mnoho ľudí na to jednoducho počúvať nechce, že ich to nezaujíma alebo im je to doslova proti srsti. Ale predsa len ten fakt, na ktorý poukazujem stále, a to je, že v Národnej rade máme niekoľko skupiniek poslancov, predovšetkým združených v strane OĽANO, ktorá sa, taká skupinka, ktorá sa prezentuje ako kresťanskí poslanci, ako poslanci konzervatívni, poslanci bojujúci za tradičné hodnoty, za tradičnú hodinu, jednoducho za hodnoty, ktoré po tisícročia formovali našu európsku kresťanskú morálku, kultúru, jednoducho našu vlasť. Každopádne ale, ako máme možnosť neustále vidieť, tak drvivá väčšina týchto poslancov z OĽANO, ak nie všetci, jednoducho túto diskusiu úplne ignorujú. A tak ako som hovoril predtým, namiesto toho, aby využili tú možnosť, tú šancu, ten čas na to, aby presviedčali toto plénum, aby zvážilo svoju podporu na tomto zákone, aby sme zabránili bezdôvodnému vraždeniu malých nenarodených detí, tak to majú na háku, buď sedia dole na klube, alebo sa prechádzajú niekde po reštauráciách. Proste vôbec v tejto diskusii nedávajú nejakú dôležitosť, ktorú si ale patrične zaslúži. A toto je ten problém, že nás označujú za nejakých extrémistov a podobne, skúmajú pohnútky nášho svedomia a čokoľvek iné, do ktorého vôbec nevidia, ale u nich samých, keď sa jednoducho pozérsky prezentujú v médiách a snažia sa zaujať túto skupinu voličov, tak dokážu urobiť všetko, ale keď majú reálne svoje slová podporiť činmi a bojovať za to, aby tie nenarodené deti neboli naďalej vraždené, tak to úplne, ale úplne ignorujú. Včera tu nebol nikto z nich, z tejto skupiny, z hnutia OĽANO. Úplne to ignorovali, možno len na pár minút niekoľkí. To je naozaj smutné.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

38. Natálka, určite sme ti všetci veľmi vďační, vďační za všetky tie fantastické, hodnotné príspevky, ktorých tu už bolo z tvojej strany neúrekom, a stále a stále sa máme možnosť oboznámiť s novými a s novými argumentami, prečo je potrebné takúto novelu zákona jednoznačne prijať. Určite súhlasím a dúfam, že ich bude ešte viac, pretože aj keď to títo poslanci počúvať nechcú, jednoducho skôr či neskôr sa možno časť z toho nalepí a ja verím tomu, že tá snaha bude mať zmysel. Len jednoducho musíme vytrvať a nevzdávať sa. O tom je predsa celý náš politický boj - vytrvať, vytrvať a bojovať aj napriek tomu, že sa všetci liberáli, fanatici a ktokoľvek smejú. Každopádne je naozaj pokrytecké, a to si na to poukázala aj ty, keď v parlamente máme skupinky poslancov, predovšetkým združené v tej strane OĽANO, ktorí okolo seba stále hovoria, akí sú konzervatívni, akí sú kresťanskí, ktorí sa stále prezentujú, snažia sa fotiť s kňazmi, s biskupmi, všade možne, kde to je len, kde sa to len dá, a potom, keď majú v pléne možnosť zapájať sa aktívne do rozpravy, pôsobiť na plénum Národnej rady takým spôsobom, aby bolo čo, aby bola čo najväčšia šanca na priechodnosť tohto návrhu zákona, tak to majú úplne zvysoka na háku a dnes už je druhý deň, kedy rokujeme prakticky takmer len o tomto, a ani tu nie sú. Úplne, úplne to majú na háku, vôbec tu nie sú, úplne na to kašlú! Proste jasne ukazujú svojim voličom, len škoda, že mnoho z nich to stále nevidí, že oni tie hodnoty vnímajú ako pozérstvo, aby proste niečím sa prezentovali. Ale my stále opakujeme, politikov nemožno hodnotiť na základe krásnych, zvučných rečí, ale na základe činov. A čo už je menej, čo môže kresťan, konzervatívec urobiť pre to, aby ochránil životy nenarodených detí, ako tu aspoň byť a pôsobiť na to plénum? Ale nie, oni to naozaj majú úplne na háku.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

22. Opäť, Stano, ďakujem za tvoj príspevok do tejto témy. Je dobré, že si hneď na začiatku podotkol to, čo tu už bolo mnohokrát spomínané a čo je mimoriadne dôležité, aby to ľudia jednoducho chápali, aby to vedeli, a to je terminológia, ktorá hovorí o umelom prerušení tehotenstva. Pretože pri tejto téme vôbec nehovoríme o umelom prerušení tehotenstva, pretože po takomto „prerušení“ už nie je možné jednoducho pokračovať. Hovoríme tu o umelom ukončení tehotenstva alebo ešte lepšie o umelom zavraždení toho plodu. A práve tento náš návrh zákona, táto naša novela by tieto činy, toto bezmedzné vraždenie, ktorého sme svedkom každý jeden deň, radikálne, výrazne obmedzila. Hovoril si presne o tom, čo sa spomína stále, a to že existujú iniciatívy, hnutia, občianske združenia, štedro dotované zoskupenia na ochranu stromov, na ochranu vtáčikov, na ochranu biotopov, na ochranu jašteričiek, jednoducho všetkého, čo je síce správne a plne to podporujeme, pretože je to dobrá vec, ale keď príde na ochranu nenarodených detí, ktoré neurobili nič zlé, len to, že sa proste, len to, že existujú, tak zrazu tí istí ľudia, ktoré majú plné ústa rečí o stromoch, jašteričkách, krútia hlavou a hovoria o akejsi slobode voľby a podobne. Hovoril si tie o tom, že ostatné politické strany argumentujú tým, že prinesú vlastný návrh zákona, ktorý bude lepší, ktorý bude mať väčšiu šancu na priechodnosť. A argumentovala tým napríklad Slovenská - takzvane - národná strana, ktorá ale potom vysvetlila, už tam jedného zo svojich poslancov, čo to vlastne bude. Ten zákon by v podstate vôbec nič na súčasnom stave nemenil. Akurát by len predlžoval nejaké lehoty a menil by nejaké formuláre. To znamená, to ani nie je ani, ani, ani z obrovskej diaľky svetelných rokov prirovnateľné k nášmu návrhu zákona.
31. schôdza NR SR - 12.deň - A. dopoludnia
Dátum: 2018-05-29
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

4. Ďakujem ti za tvoje vystúpenie, Martin, bolo skutočne pútavé a som rád, že aj mnohí poslanci alebo ľudia, ktorí si budú môcť tieto debaty pozerať zo záznamu, sa určite dozvedia zaujímavé fakty z histórie, o ktorých doteraz mnohí ani len netušili, pretože si pekne zhrnul celú tú, celý pôvod tejto propotratovej legislatívy v rámci Československa, Slovenska, ale aj toho bývalého celkového východného bloku a celkovo slovanského sveta, východnej Európy. A predovšetkým je potrebné poznamenať, lebo mnoho ľudí si to stále neuvedomuje, ten deštruktívny vplyv boľševizmu, ktorý tu stále ešte ostáva na slovanských národoch. To, ako sa pod nimi, na nich podpísal, čo vykonal, a aké naozaj, naozaj nesčetné následky si ešte stále musíme niesť z toho teroru, ktorý začiatkom 20. storočia v Rusku v podstate zaviedli. Ja som veľmi rád, že sa debata o tejto téme koná takto dlho, a verím tomu, že budeme, že budeme v tomto pléne prediskutovávať túto tému ešte z viacerých a viacerých uhlov pohľadu, a verím tomu, že aj iní poslanci z iných politických strán sa zapoja a podelia sa s nami o nejaké svoje názory, pretože ja stále čakám na nejaké tie protiargumenty, prečo je jednoducho toto alebo toto správne, prečo ten súčasný sprav, stav vyhovuje, prečo je podľa niektorých ľudí zabíjanie nenarodených detí len tak, úplne bez dôvodu akceptovateľným spôsobom, ako sa vysporiadať so svojimi problémami alebo s ťažkosťami v živote, pretože takto to vyzerá, že na jednej strane sme nálepkovaní ako extrémisti, fašisti, tí, čo chcú obmedzovať slobody žien, a na druhej strane tie ženy, ktorých sa to má údajne dotýkať a ktoré sa cítia týmto problémom tak veľmi vážne dotknuté, tu nevystupujú, nepovedia, prečo podľa nich je potrebné zachovať tento stav. Toto by ma naozaj skutočne zaujímalo.
31. schôdza NR SR - 11.deň - A. dopoludnia
Dátum: 2018-05-28
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

192. Rasťo, veľmi dobré vystúpenie skutočne, ja som rád, že sa do tejto témy čoraz viac a viac prinášajú ďalšie a ďalšie argumenty, ktoré jasne hovoria o tom, že ochrana života nenarodených detí je čosi principiálne, na čom by sa mali zhodnúť úplne všetci normálni zdravo uvažujúci inteligentní ľudia. Tu je ale ten problém, že tí liberálni fanatici, tí neomarxisti, extrémisti, skutoční extrémisti, ktorí do nás šijú zo všetkých strán, akí sme fašisti len preto, že chceme údajne zobrať ženám možnosť voľby, že chceme chrániť tie nenarodené deti, čo si to chceme dovoliť proste, že ľudský život má mať ochranu, tak tu nikto z nich nie je, nevystupujú, nebijú do nás aktívne, lebo by som chcel naozaj vidieť, ako sa tam nejaký liberálny fanatický extrémista postaví a bude prezentovať tie svoje pohľady na svet, že áno, podľa mňa to je správne, že ho zabijeme, to dieťa. Lebo tie argumenty, ktoré tu už zazneli počas celej diskusie o tomto návrhu, jasne ukazujú, že to, čo prezentujú liberáli alebo tí, ktorí hovoria o tom, že vraždenie nenarodených detí je vlastne v pohode, že to vlastne ani argumenty nie sú a že na všetko je veľmi úplne, veľmi jednoduché kontrovať a vysvetliť, že to, že to v podstate nemá žiadnu relevantnú hodnotu, ktorá by vôbec za diskusiu stála. Lebo keby tam stál ktokoľvek a začal by hovoriť o plných detských domovoch, o práve ženy na voľbu; dobre, žena má mať právo na voľbu, ale ja tu hovorím aj o zodpovednosti. Žena sa môže sama rozhodnúť, má voľbu, či bude robiť veci, ktoré potom vedú k otehotneniu, alebo ich robiť nebude a či následne prijme zodpovednosť za to, čo urobila. Pretože mať voľbu na ukončení, na ukončení života cudzieho človeka, to nie je ona sama, mať voľbu ukončiť cudzí život, áno, to možno je riešenie, ja priznávam, možno to je riešenie v tej situácii. Možno pre mňa by bolo riešenie ukončiť život nejakého iného človeka, prečo potom mám byť súdený za vraždu? Jednoducho, to je úplne to isté, ak je vražda kohokoľvek riešením mojej situácie, poďme to zlegalizovať, keď takto to tí liberá... (Prerušenie vystúpenia časomerom.)
31. schôdza NR SR - 11.deň - A. dopoludnia
Dátum: 2018-05-28
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

162. Pán Krajniak, my sa v mnohých prípadoch určite nezhodneme, ale v tomto prípade rovnako ako moji kolegovia sa vám chcem poďakovať za to, že ste do pléna priniesli skutočne morálny pohľad na vec a otvorili ste množstvo nových argumentov, resp. ponúkli ste množstvo nových argumentov, ako sa na túto tému pozerať a prečo je ochrana života nenarodených detí jednoducho naozaj potrebná. Či už ten príklad s tým otroctvom, alebo tá úvaha, prečo napríklad ukončiť, len tak bezdôvodne ukončiť život 84-dňového človeka, je úplne v poriadku a ukončiť život 85-dňového človeka je už nelegálne. Akú to dáva logiku, prečo 84 dní ešte môžme, 85 ešte nie? Keď sa nad tým človek zamyslí, tak jednoducho nechápe tomu, ako môžme v ľudskom živote urobiť len tak zo dňa na deň mantinel, vtedy ťa zabiť ešte môžem, vtedy ťa už zabiť nemôžem. Z toho dňa, z 84. na 85. sa zrazu stávaš človekom alebo ako to jednoducho vnímajú? Pretože tá legislatíva jasne hovorí, že, že je to zvrátené, že to takto proste nechať nemôžeme. A ako ste hovorili, dnes v spoločnosti máme dostatok kapacít a možností, ako sa postarať o deti, ktoré síce sú nechcené, ale aspoň sa narodia, pretože taký argument, ktorý často počúvame, a budú plné detské domovy a čo, tak potom, neviem čo všetko, tak to jednoducho ja ako argument vôbec nevnímam, pretože nad tým všetkým stojí život toho dieťaťa. Môžu byť plné detské domovy, áno, máme veľké čakacie fronty na adopciu, to znamená, aj tam ten argument nie je až tak vážny. Ale či budú plné detské domovy, či ich bude o sto viac, alebo čokoľvek, ale tie deti aspoň budú žiť, veď to nie je argument, že aby sme nemali plný detský domov, tak ich poďme teraz zabíjať, to má byť akože čo? Aby sme nemali plné väznice, tak poďme vystrieľať pár väzňov? To je úplne rovnaký argument, to je nezmysel.
31. schôdza NR SR - 11.deň - A. dopoludnia
Dátum: 2018-05-28
Poslanec: Mazurek, Milan (ĽS Naše Slovensko)
Druh vystúpenia: Vystúpenie s faktickou poznámkou

134. Ďakujem za slovo. Áno, aj ja chcem zdôrazniť to, že aj keby tento zákon pomohol čo i len jednému jedinému životu, aby pomohol zachrániť čo i len jeden jediný nenarodený život, tak je potrebné ho okamžite prijať a nediskutovať o tom zbabelo, že ja to nemôžem podporiť, lebo politický kontext, lebo úmysly predkladateľov. Toto je na tom to najkrajšie, keď sa niekto hrá na veštca a snaží sa nejakým spôsobom interpretovať, čo si kto kde jak, akým spôsobom myslí. A rovnako súhlasím s tým, že v súčasnej dobe v tej legislatíve, keď sa na ňu pozrieme tak trošku nadnesene a pochopíme, že skutočne to vajce chráneného vtáka niekde v chránenej oblasti má väčšiu cenu ako nenarodené dieťa, tak jednoducho musí človeka naozaj, musí sa ten človek chytiť za hlavu a povedať si, to kde žijem, ako je niečo také možné. Pretože naozaj, ak zničíte to vajce chráneného vtáka, tak máte obrovské postihy, zatiaľ čo keď zabijete nenarodené dieťa len preto, že si nechcete pokaziť postavu, ako som už spomínal pred tým, tak je to jednoducho úplne v poriadku. Takže vajce je chránené viac ako život človeka. Ono to je proste strašné! A my neprichádzame s nejakou strašnou či už novinkou, alebo s niečím neuveriteľným, niečím neprijateľným, ale úplne s logickou vecou, ktorá musí platiť, pretože je síce pekné, a ja to plne podporujem, keď sa snažíme chrániť zvieratá, keď sa snažíme ich chrániť pred týraním, keď sa im snažíme vytvoriť čo najlepšie podmienky, keď sa snažíme trestať pytliakov, týrateľov, množiteľov a neviem čo, všetkých organizátorov psích zápasov. To je všetko krásne, poďme do nich tvrdo, ale na jednej strane podporovať ochranu všetkého možného okrem ľudského života, kde budeme hovoriť, že zabitie nenarodeného dieťaťa je iba nejaká možnosť, tak to je proste strašné. To ja nechápem, to pokrytectvo ľudí, ktorí toto presadzujú.